Comencen a Roquetes les obres de construcció de la nova Plaça dels Països Catalans.
Aquesta darrera setmana del mes d’octubre s’han iniciat a Roquetes les obres de construcció de la nova Plaça dels Països Catalans, ubicada al que fins ara era la zona verda del passeig Ramon Bosch, al costat esquerre del canal de la dreta de l’Ebre i de l’edifici de l’ajuntament. L’obra té un pressupost de 312.000 euros, 200.000 dels quals, són finançats pel Pla d’Actuació Municipal (PAM) de la Diputació de Tarragona i la resta amb recursos propis de l’Ajuntament. L’alcalde de Roquetes, Ivan Garcia, ha destacat la importància de l’obra “perquè aquesta plaça es convertirà amb el centre neuràlgic de la ciutat, on es podran dur a terme activitats de tota mena. Unes obres que culminaran la transformació al voltant del canal de la dreta de l’Ebre al seu pas per la ciutat, 700 metres en total, que va començar amb la reforma del passeig Ramon Bosch, després amb la instal·lació de la nova il·luminació, pavimentació i barana del carrer canal i finalment acaba amb la construcció de la Plaça dels Països Catalans”. A banda de la construcció de la plaça, Ivan Garcia, ha anunciat que “també es millorarà el parc infantil, ubicat al costat de la Policia Local, es canviarà el paviment per material de cautxú perquè els infants tinguin més comoditat i menys perill, s’instal·laran nous gronxadors per als més petits, i finalment s’il·luminarà el pont de Rebull amb tecnologia LED RGB, la qual cosa permetrà, per exemple, la commemoració dels dies internacionals amb els seus colors”. L’obra s’espera enllestir a final d’aquest any.